(ທ່ານ ເລຂາທິການໃຫຍ່, ປະທານປະເທດ ຈີນ ສືຈີນຜິງ
ໄດ້ໃຫ້ການຕ້ອນຮັບທ່ານ ຮ່ວາງບິ່ງກວນ)
ຕອນບ່າຍວັນທີ 29/2, ຢູ່ນະຄອນຫຼວງ ປັກກິງ, ແຫ່ງປເທດ ຈີນ, ທ່ານ ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຈີນ, ປະທານປະເທດ ຈີນ ສືຈີນຜິງ ໄດ້ໃຫ້ການຕ້ອນຮັບທ່ານ ຮ່ວາງບິ່ງກວນ, ກຳມະການສູນກາງພັກ, ຫົວໜ້າຄະນະພົວພັນການຕ່າງປະເທດສູນກາງ, ທູດພິເສດຂອງທ່ານ ເລຂາທິການໃຫຍ່ ຄະນະບໍລິຫານງານສູນກາງພັກກອມມູນິດຫວຽດນາມ, ທີ່ພວມຢູ່ຢ້ຽມຢາມ ແລະ ເຮັດວຽກຢູ່ຈີນ.
ທ່ານ ຮ່ວາງບິ່ງກວນຢືນຢັນວ່າ, ພັກ, ລັດ ຫວຽດນາມ ຈະຍືດໝັ້ນແນວທາງການຕ່າງປະເທດເປັນເອກະລາດ, ເປັນເຈົ້າຕົນເອງ, ສັນຕິພາບ, ຮ່ວມມື ແລະ ພັດທະນາ, ຖືເປັນສຳຄັນການພົວພັນຖານບ້ານໃກ້ເຮືອນຄຽງມິດຕະພາບ, ການຮ່ວມມືຮອບດ້ານກັບພັກ ແລະ ລັດຈີນ. ທ່ານ ຮ່ວາງບິ່ງກວນຫວັງວ່າ, ສອງຝ່າຍຈະສົມທົບກັນປະຕິບັດບັນດາຄວາມຮັບຮູ້ລວມລະຫວ່າງການນຳຂັ້ນສູງສອງພັກ, ສອງລັດ ແລະ ບັນດາຂໍ້ຕົກລົງທີ່ບັນລຸໄດ້້ເປັນຢ່າງດີ, ນຳການພົວພັນຮ່ວມມືຍຸດທະສາດ ຫວຽດນາມ - ຈີນ ໃຫ້ນັບມື້ນັບພັດທະນາ, ກ້າວເຂົ້າສູ່ລວງເລິກ, ແທດຈິງ ແລະ ມີປະສິດທິຜົນ.
ສ່ວນທ່ານເລຂາທິການໃຫຍ່, ປະທານປະເທດ ຈີນ ສືຈີນຜິງ ຕີລາຄາສູງເລື່ອງທ່ານເລຂາທິການໃຫຍ່ ຫງວຽນຟູ໋ຈ້ອງ ໄດ້ສົ່ງທູດພິເສດມາລາຍງານ ໂດຍກົງ ຜົນຂອງກອງປະຊຸມໃຫຍ່ຄັ້ງທີ 12 ຂອງພັກກອມມູນິດຫວຽດນາມ ໃຫ້ການນຳພັກກອມມູນິດ ຈີນໄດ້ຮັບຊາບ. ທ່ານເລຂາທິການໃຫຍ່, ປະທານປະເທດ ຈີນ ສືຈີນຜິງ ຢືນຢັນວ່າ, ພັກ ແລະ ລັດຖະບານຈີນ ຖືເປັນສຳຄັນການພົວພັນລະຫວ່າງສອງປະເທດຈີນ - ຫວຽດນາມ; ຫວັງວ່າ, ສອງຝ່າຍເພີ່ມທະວີຄວາມໄວ້ເນື້ອເຊື່ອໃຈດ້ານການເມືອງ, ແລກປ່ຽນຂັ້ນສູງ, ຊຸກຍູ້ການຮ່ວມມືດ້ານຍຸດທະສາດ, ແທດຈິງ, ເພີ່ມທະວີການແລກປ່ຽນບົດຮຽນ, ແກ້ໄຂຄວາມບໍ່ລົງລອຍກັນ, ແນໃສ່ຊຸກຍູ້ການພົວພັນລະຫວ່າງສອງພັກ, ສອງລັດໃຫ້ພັດທະນາຢ່າງມີສະຖຽນລະພາບ, ປອດໄສໃນໄລຍະຈະມາເຖິງ.
(ແຫຼ່ງຄັດຈາກ VOV)